Document ID: 32006D0084

KOMMISSIONENS BESLUTNING
af 6. februar 2006
om EF-tilskud til Tyskland og Portugal til deres programmer til udbygning af infrastrukturerne for plantesundhedskontrol af planter og planteprodukter fra tredjelande
(meddelt under nummer K(2006) 238)
(Kun den portugisiske og den tyske udgave er autentiske)
(2006/84/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 13c, stk. 5, sjette afsnit, og
ud fra følgende betragtninger:
(1)
I henhold til direktiv 2000/29/EF ydes der EF-tilskud til medlemsstaterne til udbygning af infrastrukturerne for plantesundhedskontrol af planter og planteprodukter fra tredjelande.
(2)
Tyskland og Portugal har begge udarbejdet et program til udbygning af kontrolinfrastrukturerne med henblik på kontrol af planter og planteprodukter fra tredjelande. De har søgt om at få tildelt EF-tilskud til disse programmer for 2006 i henhold til Kommissionens forordning (EF) nr. 998/2002 af 11. juni 2002 om nærmere bestemmelser for ydelse af et finansielt EF-bidrag til medlemsstaterne til udbygning af infrastrukturerne for plantesundhedskontrol af planter og planteprodukter fra tredjelande (2).
(3)
Kommissionen har på grundlag af de af Tyskland og Portugal forelagte tekniske oplysninger kunnet foretage en præcis og tilbundsgående analyse af situationen. Kommissionen har opstillet en liste over støtteberettigede programmer til udbygning af kontrolstederne, hvoraf det fremgår, hvordan det foreslåede EF-tilskud fordeles på programmerne. Oplysningerne er også blevet gennemgået af Den Stående Komité for Plantesundhed.
(4)
Alle programmer på listen er blevet individuelt evalueret med henblik på godkendelse. Kommissionen har konkluderet, at de i direktiv 2000/29/EF og forordning (EF) nr. 998/2002 fastsatte betingelser og kriterier for ydelse af EF-tilskud er opfyldt.
(5)
Der bør derfor ydes EF-tilskud til dækning af Tysklands og Portugals udgifter til disse programmer i 2006.
(6)
Foranstaltningerne i denne beslutning er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
1. Tildelingen af et EF-tilskud til dækning af Tysklands udgifter i 2006 til programmet til udbygning af kontrolstederne godkendes hermed.
2. Tildelingen af et EF-tilskud til dækning af Portugals udgifter i 2006 til programmet til udbygning af kontrolstederne godkendes hermed.
Artikel 2
1. Det i artikel 1 omhandlede EF-tilskud fastsættes til i alt 45 625 EUR.
2. For hver enkelt medlemsstat andrager EF-tilskuddet maksimalt:
a)
22 025 EUR: Tyskland
b)
23 600 EUR: Portugal.
3. EF-tilskuddet til de enkelte programmer til udbygning af kontrolstederne kan maksimalt udgøre de beløb, der er fastsat i bilaget.
Artikel 3
Udbetalingen af EF-tilskuddet til programmerne, som er fastsat i bilaget, er betinget af,
a)
at Kommissionen af den berørte medlemsstat har fået bevis for købet og/eller forbedringen af det udstyr og/eller de installationer, der er opført i programmet, i form af relevant dokumentation, og
b)
at Kommissionen af den berørte medlemsstat har fået forelagt en anmodning om udbetaling af EF-tilskuddet i henhold til reglerne i artikel 3 i forordning (EF) nr. 998/2002.
Artikel 4
Denne beslutning er rettet til Forbundsrepublikken Tyskland og Den Portugisiske Republik.
Udfærdiget i Bruxelles, den 6. februar 2006.

Labels: 18
15
6